ཞེས་ཕུང་ཁྲོལ་སྣ་ཚོགས་ཀྱི་གཞི་མ་ནི་འདོད་ཆགས་ཞེ་སྡང་གཏི་མུག་སྟེ་ནང་གི་དགྲ་འདི་ཡིན་ཞིང་།དེ་ཡིས་འཁོར་བ་ཐོག་མ་མེད་པ་ནས་འགྲོ་བ་མཐའ་དག་ཉམས་ཉེས་ཆེན་པོའི་གནས་ལ་སྦྱར་དང་སྦྱོར་བཞིན་པས།ཉོན་མོངས་རྣམས་ས་བོན་དང་བཅས་ཏེ་དྲུང་ནས་འབྱིན་པའི་ཐབས་ལ་འབད་ན།འགྲོ་རྣམས་འཁོར་བའི་སྡུག་བསྔལ་ལས་ཐར་ནས་མཐར་ཐུག་གི་བདེ་བ་ལ་རེག་པར་འགྱུར་བ་བརྫོད་ཡོད་པས།རྟོགས་བརྗོད་མཛད་པ་པོས་བསྲུབ་བྱ་ཕྱི་རོལ་པའི་གཏམ་རྒྱུད་ཀྱི་འོ་མ་བསྲུབས་ཀྱང་།སྙིང་པོ་ནང་པའི་ཆོས་ཀྱི་བདེན་བཞིའི་གནས་ལུགས་ཀྱི་མར་ལོ་བཏོན།གལ་ཏེ་དེ་ལྟར་མ་ཡིན་པར་བརྗོད་བྱ་ཕྱི་རོལ་པའི་གཏམ་རྒྱུད་དེ་ལྟ་བུ་ལ་སྦྱར་ཞིང་།བསྟན་བྱའི་དོན་གྱི་སྙིང་པོའང་།སྐྱ་བསེང་བུ་ནི་བརྗོད་བྱས་ན།།བསོད་ནམས་འགྱུར་ཞེས་སོ་སོར་སྨྲ།།ཞེས་པ་ལྟར་རམ།དེ་ལས་གཞན་པའི་ཕྱི་རོལ་པའི་འདོད་ཚུལ་དང་མཐུན་པ་ཞིག་བསྟན་པ་ཡིན་ན།སངས་རྒྱས་ཆོས་ལུགས་ཀྱི་ཆ་ནས་བལྟས་ན་རྟོགས་བརྗོད་དེ་ནི་ངེས་པར་ངག་ཀྱལ་གྱི་ཕུང་པོ་ཆེན་པོ་ཞིག་ཏུ་འགྱུར་རོ།།ཡང་རྟོགས་བརྗོད་འདིར་སྐྱ་བསེང་གི་རིགས་དང་སྒྲ་ངན་གྱི་རིགས་ཕུ་ནུ་ནང་དམེ་ཉམ་ང་བ་བྱས་ཚུལ་བརྗོད་པའི་ཤུགས་ལ།རྒྱལ་དབང་བཅུ་གསུམ་པ་དང་པཎ་ཆེན་སྐུ་ཕྲེང་དགུ་པ་རྣམ་གཉིས་དོན་དམ་དུ་དམ་ཚིག་གསེར་གྱི་མདུད་པ་ལྷོད་པ་མེད་ཀྱང་།སྐྱེ་འགྲོའི་ལས་དང་བསོད་རྣམས་དང་མ་རུང་བ་འགའི་དབྱེན་དང་ཕྲ་མའི་དབང་གིས་སྐབས་ཤིག་ཅུང་ཟད་ཐུགས་ནང་མ་གཤིན་པའི་ཚུལ་མཛད་པར་གྲགས་པ་དང་།བོད་བཀའ་ཤག་སྲིད་གཞུང་དང་པཎ་ཆེན་ནང་སྒང་བར་ལ་དངོས་གནས་མི་མཐུན་པ་ཆེན་པོ་བྱུང་བ་དེ་ནི་སྐྱ་བསེང་བུ་ལྔ་སོགས་ཀྱིས་ཕུ་ནུ་ནང་དམེ་བྱས་པ་དང་གཉིས་སུ་མ་མཆིས་པས།ཕན་ཚུན་མི་མཐུན་པ་དང་།དེ་ལ་བརྟེན་ནས་རང་གཞན་སྤྱི་སྒེར་གྱི་ལེགས་ཚོགས་མཐའ་དག་གཏན་བརླག་བྱེད་པ་མི་རིགས་ཚུལ་སྟོན་འདོད་པ་ཨེ་ཡིན་སྙམ།དེ་བཞིན་གླིང་སྐལ་བཟང་ལེགས་བཤད་རྒྱ་མཚོའིདགའ་བྱེད་རཱ་མ་ཎའི་གཏམ་རྒྱུད་ལས་བརྩམས་པའི་ཟློས་གར་གྱི་ཚིག་རྒྱན་དྲི་ཟའི་འཕང་འགྲོའི་རྒྱུད་ཀྱི་སྒྲ་དབྱངསལས་ཀྱང་།